Ouers gee jong verdagte oor ná moord | Maroela Media
Die ouers van 'n 14-jarige seun het die kind self aan die polisie oorgegee nadat hy glo by die steekdood van 'n 12-jarige seun betrokke was.
Kapt. Malcolm Pojie, polisiewoordvoerder, sê die jong slagoffer, Austin Kiewits, was Saterdag saam met ander maats op pad na iemand se huis in Conville, George, toe die 14-jarige hom kort voor 13:00 in Tinktinkiestraat voorgekeer het.
"Die verdagte het glo 'n mes uitgehaal en die oorledene in die linkerkant van sy bors gesteek. Hy het op die toneel ineengestort en paramedici wat op die voorval gereageer het, het hom dood verklaar," sê Pojie.
Die vermeende aanvaller het daarna te voet gevlug.
"Binne 'n uur ná die voorval het sy ouers hom aan die Conville-polisie oorhandig," sê Pojie.
'n Maatskaplike werker het daarna 'n sielkundige evaluering gedoen en die seun sou na verwagting Maandag op 'n aanklag van moord in die George-landdroshof verskyn.
Die polisie het die moord as "sinneloos" bestempel en gesê die motief vir die aanval vorm deel van die ondersoek.
Genl.maj. Oswald Reddy, groepbevelvoerder van die polisie in dié gebied, het sy skok en verslaentheid oor die voorval te kenne gegee omdat "sulke jong lewens so gou op so 'n verskriklike manier verwoes kan word".
Reddy het ook sy medelye met die slagoffer se familie betuig en gemeenskappe gevra om na mekaar se kinders te help omsien.
Ek haal my hoed af vir die ouers – dit kon nie maklik gewees het nie
Die ouers het nie juis 'n keuse gehad nie. Ondersoeke sou baie gou 'n pad na die jong skuldige gelei het.
en dan het die ouers moeilikheid met die gereg oor verskuiling van 'n jong moordenaar.
Dit is tragies die strafstelsel moet herroep word lewenslank blyk nie 'n genoegsame afskrif middel te wees nie ,ek glo nog doodstraf sal beter wees vir die tipe misdaad maar dit moet selfbeskerming uitsluit en op meriete hanteer word.
Lewenslank?? Om dan na ń paar jaar op parool vry gelaat te word?? En dan om dieselfde of nog ń erger misdaad te pleeg?? Waar is geregtigheid in so ń situasie??
Dit was die dapper stap om te neem, ouers wat werklik omgee vir hulle kind en ook vir die kind wie dood is, se Familie.